KIRJALLINEN KYSYMYS P-3693/00 esittäjä(t): Matti Wuori (Verts/ALE) neuvostolle. Toinen vuosikertomus asevientiä koskevista käytännesäännöistä.



Virallinen lehti nro 340 E , 04/12/2001 s. 0006 - 0006



KIRJALLINEN KYSYMYS P-3693/00 esittäjä(t): Matti Wuori (Verts/ALE) neuvostolle (29. marraskuuta 2000) Aihe: Toinen vuosikertomus asevientiä koskevista käytännesäännöistä Missä vaiheessa Ranskan puheenjohtajakautta neuvosto julkaisee toisen vuosikertomuksensa asevientiä koskevien käytännesääntöjen toimeenpanosta? Milloin puheenjohtajavaltio Ranska esittelee tämän toisen vuosikertomuksen Euroopan parlamentille? Miten puheenjohtajavaltio aikoo käsitellä seuraavia käytännesääntöjen heikkoja kohtia: - asekaupan harjoittaminen - luvanvarainen tuotanto kolmansissa maissa - lopullisen käytön valvonta - monenkeskiset neuvottelut kahdenkeskisten neuvottelujen asemesta, kun on kyseessä alihinnoittelu? Yhtyykö puheenjohtajavaltio Ranska viime syyskuussa hyväksytyssä Euroopan parlamentin mietinnössä esitettyyn näkemykseen, jonka mukaan käytännesääntöjen noudattaminen on edellytys Euroopan unionin jäsenyydelle? Kuinka puheenjohtajavaltio aikoo ottaa ehdokasvaltiot paremmin mukaan käytännesääntöihin sisältyviin mekanismeihin? Millaisena puheenjohtajavaltio Ranska pitää EU:n asevientiä koskevien käytännesääntöjen ja aiesopimuksen/puitesopimuksen suhdetta? Vastaus (10. heinäkuuta 2001) Aseiden vientiä koskevien käytännesääntöjen 8 kohdan mukaisesti laadittu toinen vuosikertomus julkistettiin 4. joulukuuta 2000, jolloin neuvosto pani sen merkille. Se julkaistiin EY:n virallisessa lehdessä(1). Puheenjohtajavaltio esitteli sen asekauppoja käsittelevälle Euroopan parlamentin työryhmälle 6. joulukuuta 2000. Neuvoston mielestä arvoisan parlamentin jäsenen esittämässä kolmannessa kysymyksessä mainitut asiat eivät itse asiassa ole käytännesääntöjen heikkoja kohtia, varsinkaan kun ne eivät suoranaisesti kuulu käytännesääntöjen piiriin, vaikka kuuluvatkin aseiden viennin alaan. Neuvoston valmistelevat elimet käsittelevät tällä hetkellä aktiivisesti aseiden välitystä. Jäsenvaltiot valvovat jo erityisen tarkasti luvanvaraista tuotantoa kolmansissa maissa sekä lopullisen käytön valvontaa, ja ne ovat sitoutuneet valvomaan myös laitteistojen, kuten kokoonpanolinjojen vientiä. Aseiden myyntihinnan ja jäsenvaltioiden välisten neuvottelujen muodon välistä mahdollista yhteyttä ei kuitenkaan ole koskaan käsitelty neuvostossa. Neuvoston mielestä on syytä varmistaa, että assosioituneet valtiot noudattavat käytännesääntöjä ennen liittymistä unioniin. Ne ovatkin kaikki jo sitoutuneet siihen. Assosioituneet maat saavat troikan säännöllisten kokousten yhteydessä perusteellisia tietoja neuvoston toiminnasta käytännesääntöjen täytäntöönpano mukaan lukien. On kuitenkin mahdollista harkita myös muita yhteistyötoimia viennin valvonnassa. Neuvosto katsoo, että käytännesäännöissä perustetulla prosessilla ja aiekirjeeseen/puitesopimukseen liittyvällä prosessilla on eri alkuperä mutta prosessit ovat kuitenkin samansuuntaiset. Käytännesäännöthän ovat tulosta Luxemburgin ja Lissabonin kriteerien synnyttämästä poliittisesta tahdosta, kun taas aiekirje on seurausta siitä havainnosta, että on syntynyt ylikansallisia eurooppalaisia yhtiöitä, joille tarvitaan soveltuvat hallitustenväliset puitteet, joissa varmistetaan niiden viennin tehokas valvonta. Käytännössä havaitaan kuitenkin, että nämä kaksi välinettä pyrkivät täydentämään toisiaan siten, että käytännesäännöt keskittyvät yhä enemmän operationaalisiin asioihin, kun aiekirjeestä käy ilmi tietty pyrkimys laajentumiseen. (1) EYVL C 379, 29.12.2000, s. 1-6.).